### Resumé

Vejle Kommune har gennemført en dialogproces med blandt andet det lokale erhvervsliv for at få input til fremtidens erhvervspolitik. Dialogprocessen har resulteret i et todelt forslag til en politik, der sætter en retning for kommunens erhvervsudvikling; *Erhvervspolitik 2030* og et tillæg til politikken, *Lokale Udviklingsspor*. Udviklingssporene har udspring i lokalområdernes stedbundne styrker og giver handlemuligheder til udvikling af erhvervslivet lokalt.

### Sagsfremstilling

[adresse] nuværende erhvervspolitik blev vedtaget af byrådet i 2019; *Erhvervspolitik 2020-25 - i førertrøjen*. I juni 2024 besluttede Økonomiudvalget at gennemføre en erhvervspolitisk proces for at inddrage det lokale erhvervsliv og erhvervsaktører i udformningen af en ny erhvervspolitik.

For at inddrage erhvervslivet i udformningen af den nye politik har Vejle Kommune valgt en fremgangsmåde for processen bestående af tre greb:

* Den dialogbaseret inddragelse, hvor kommunen har afholdt 13 dialogmøder under navnet erhvervspolitiske værksteder. Her kunne blandt andet de lokale virksomheder give input til politikken (se vedlagte hvidbog). Erhvervskontaktudvalget er løbende inddraget i processen vedrørende udformningen af politikken.
* En erhvervsundersøgelse (vedlagt), hvor kommunen har sendt et spørgeskema til de lokale virksomheder. Mere end 380 virksomheder har svaret.
* En hyldest til det lokale erhvervsliv igennem en fortælling med nedslag i de seneste 200 års erhvervshistorie i Vejle Kommune. Det har ført et minimagasin (vedlagt) og en udstilling, som står i Spinderihallerne fra maj til og med juni 2025.

De erhvervspolitiske værksteder blev blandt andet afholdt i lokalområderne Give, Jelling, Egtved, Børkop og Vejle by. Samtidig blev der afholdt værksteder med fokus på forskellige temaer som for eksempel: turisme, byggeri og industri, grøn omstilling, arbejdsmarked samt kultur og erhverv.

Processen har medført mange input fra erhvervsliv, erhvervsaktører, kommunale ansatte og politikere. De mange input er fundamentet for forslaget til ny erhvervspolitik.

I forslaget til den nye politik er ambitioner for kommunens tilgang til erhvervslivet. Samtidigt er der et ønske i erhvervslivet om, at den nye politik får et lokalt omdrejningspunkt, som giver konkrete handlemuligheder.

Det har ledt frem til en todeling af politikken:

* *Erhvervspolitik 2030*, som anlægger kommunens tilgang til erhvervslivet og sætter retning for erhvervsudviklingen.
* *Lokale Udviklingsspor*, som med udgangspunkt i stedbundne styrker, giver handlemuligheder for at udvikle erhvervslivet i nærområderne.

**Erhvervspolitik 2030 – tilgang til erhvervslivet og retning for erhvervsudviklingen**

Liva Hermansen sætter retning for fremtidens erhvervsudvikling og samtidig er politikken en tilgang for, hvordan kommunen sammen med erhvervslivet imødekommer fremtidens erhvervspolitiske udfordringer og griber mulighederne. Forslaget peger på, at Vejle Kommune skal være:

* *Erhvervsvenlig.* Vi vil vores virksomheder, og vi møder fremtiden sammen.
* *Dynamisk.* Vi bygger på lokale styrker, og vi handler når muligheder opstår.
* *Modig.* Vi skaber muligheder, og vi tør skifte retning.

Med den nye politik er der sat retning frem mod 2030; flere jobs, flere borgere, flere studerende og flere nye virksomheder. Politikken peger på erhvervspotentialerne i det nye universitet, en styrkelse af de små og mellemstore virksomheder samt at fremtidens erhvervspolitiske indsats tager udgangspunkt i [adresse] DNA.

**Lokale Udviklingsspor - erhvervsudvikling starter med et sted**

Erhvervslivet har ofte en stærk tilknytning til deres lokalområde. Derfor er der lavet et tillæg til erhvervspolitikken: Lokale Udviklingsspor.

Udviklingssporene giver handlemuligheder for fremtidens erhvervsudvikling lokalt i og omkring Give, Jelling, Egtved, Børkop og Vejle. De lokale handlemuligheder har afsæt i områdernes lokale styrker og tager udgangspunkt i deres stedbundne kvaliteter.

### Sagens videre forløb

Sagen skal behandles af Økonomiudvalget og Byrådet.

### Historik

#### Kommunaldirektøren indstiller, den 19. maj 2025, punkt 120:

at Erhvervspolitik 2030 og de Lokale Udviklingsspor godkendes.

#### Beslutning fra Økonomiudvalget, den 19. maj 2025, punkt 120:

Anbefales.

Helge Andresen og Bent Søndergaard tog forbehold for deres stillingtagen til Byrådets behandling af sagen.

### Beslutning

Helge Andresen stillede følgende ændringsforslag:

”Der foreslåes at sag 95 tilføjes følgende:

At Vejle kommune udarbejder en konkurrenceevne analyse samt en liste over konkrete handlemuligheder der kan forbedre konkurrenceevnen for Vejle kommune.”

For ændringsforslaget stemte et mindretal på 6medlemmer: Sam Olesen, Bent Søndergaard, Michelle Ravn, Helge Andresen, Nina Friis og Rita Klausen.

Imod ændringsforslaget stemte et flertal på 25 medlemmer: Vagn Nielsen, Birte Mogensen, Majken Lund, Nicolai Gregersen, Timmy Frandsen, Nanni Hermansen, Mikael Steffensen, Freddy Christensen, Åge Jepsen, Eric Friis, Brian Jeppesen, Jakob Holm, Kåre Holm, James Danielsen, Bent Christiansen, Yrsa Berg, Tonny Kjeldsen, Freddy Schou, Adam Madsen, Oscar Madsen, Benthe Schmidt, Janni Mogensen, Yrsa Skov, Karen Madsen og Steve Clausen.

Ændringsforslaget er hermed bortfaldet.

For hovedforslaget stemte alle, der hermed er godkendt.